  Туспуктэм: Руслан Нуриахметов Майя Бывальцева 2022-тӥ арын Удмуртиын анай-атайтэк кылем 141 пиналъёслы улон инты басьтыны коньдон висъялозы, соос пӧлын кылем арын свидетельствоос басьтэм муртъёс но. Элькунлэн коньдэтаз со ужпумлы 200 миллион манет чакламын. Со сярысь 17-тӥ куартолэзе улосвыллэн тӧроез Александр Бречалов Кун Кенешлэн сессияз ивортӥз. Анай-атайтэк кылем пиналъёслы одӥг пол коньдон тырон сярысь катэз 2021-тӥ арын кутӥзы. « Со ар пумын кужымаз пыриз, соин ик коньдон висъян сярысь сётэм 105 свидетельствоосъя 15 адями гинэ улон инты басьтыны быгатӥз. Мукетъёсыз черодын сылӥсьёс (90 адями), кин свидетелсьвоос басьтӥз, соосты туэ уже кутозы » Александр Бречалов, Удмуртилэн тӧроез Черодын сылӥсьёс 2022-тӥ арысь 12-тӥ куартолэзьлы 78 улон интыос басьтӥзы. Озьы ик туэ федерал но улосвыл коньдэтъёсысь 286,5 миллион манет висъязы, соин 242 квартира басьтозы. Алнаш черкогуртын сиротаослы корка пуктыны 56 миллион манет сётӥзы. 2022-тӥ ар кутсконлы Удмуртиын анай-атайтэк кылем 4 сюрс 400-лэсь трос пиналъёс лыдъясько. Тодэ вайытом, азьвылгес Александр Бречалов 2025-тӥ арозь вань сиротаослы улон инты сётозы шуыса вараз. Тегъёс: Удмуртия АлександрБречалов анай-атайтэккылемъёс улонинты Ижкар  